PMIndiaData/PMIndiaSum huggingface dataset:
पंतप्रधानांनी साधला आयबीएमचे मुख्य कार्यकारी अधिकारी अरविंद कृष्णा यांच्याशी  संवाद

पंतप्रधान नरेंद्र मोदी यांनी आज व्हिडीओ कॉन्फरन्सच्या माध्यमातून आयबीएमचे मुख्य कार्यकारी अधिकारी अरविंद कृष्णा यांच्याशी संवाद साधला. पंतप्रधानांनी अरविंद कृष्णा यांचे यावर्षीच्या सुरुवातीला आयबीएमचे जागतिक प्रमुख झाल्याबद्दल अभिनंदन केले. त्यांनी आयबीएमचे भारताशी असलेले मजबूत नाते आणि व्याप्ती, जी 20 शहरांमध्ये असून यात एक लाखाहून अधिक व्यक्ती काम करत आहेत, याचा उल्लेख केला. कोविडचा व्यवसायावर झालेल्या परिणामाविषयी बोलताना पंतप्रधान म्हणाले, ‘वर्क फ्रॉम होम’ मोठ्या प्रमाणात स्वीकारण्यात आले आहे आणि सरकार यासाठी लागणाऱ्या पायाभूत सुविधा, जोडणी आणि तांत्रिक बदलासाठींचे नियामक वातावरण यासाठी सातत्याने पाठपुरावा करत आहे. पंतप्रधानांनी यावेळी आयबीएमने 75% कर्मचाऱ्यांना घरुन काम करण्यासाठी राबवलेल्या योजनेचे तंत्रज्ञान आणि आव्हाने यावरही चर्चा केली. पंतप्रधानांनी यावेळी आयबीएमने देशभरातील 200 शाळांमध्ये सीबीएसईच्या सहाय्याने कृत्रिम बुद्धिमत्ता अभ्यासक्रम (AI curriculum) सुरु केल्याबद्दल प्रशंसा केली. ते म्हणाले, सरकार विद्यार्थ्यांना कृत्रिम बुद्धिमत्ता (AI ), मशिन लर्निंग याविषयी सुरुवातीलाच माहिती देण्यासाठी प्रयत्नरत आहे, जेणेकरुन देशात तंत्रज्ञान अनुकूल वातावरण तयार होईल. आयबीएमचे सीईओ म्हणाले की, तंत्रज्ञान आणि विदा या बाबी गणिताप्रमाणे प्राथमिक कौशल्यात समाविष्ट केल्या पाहिजेत, जेणेकरुन त्या अधिक लवकर आणि तन्मयतेने शिकवल्या जातील. पंतप्रधानांनी अधोरेखीत केले की, भारतात गुंतवणूकीसाठी सध्याची अतिशय योग्य वेळ आहे. ते म्हणाले की, देशात तंत्रज्ञान क्षेत्रातील गुंतवणुकीचे स्वागत होत आहे आणि समर्थन मिळत आहे. ते म्हणाले की, जगात मंदीचे वातावरण असताना भारतात परकीय गुंतवणूकीचा ओघ वाढत आहे. देश स्वावलंबी भारत या संकल्पेनसह मार्गक्रमण करत आहे, जेणेकरुन जागतिक स्तरावर सक्षम आणि लवचीक स्थानिक पुरवठा साखळी विकसित होऊ शकेल, असे पंतप्रधान म्हणाले. आयबीएमच्या मुख्य कार्यकारी अधिकाऱ्यांनी पंतप्रधानांना आयबीएमच्या भारतातील भरीव गुंतवणूक योजनेची माहिती दिली. त्यांनी आत्मनिर्भर भारताच्या ध्येयावर विश्वास व्यक्त केला. पंतप्रधानांनी गेल्या सहा वर्षांतील आरोग्यक्षेत्राच्या सुधारणेची माहिती दिली आणि गुणवत्तापूर्ण आरोग्यसेवा नागरिकांच्या आवाक्यात असतील असे आश्वस्त केले. त्यांनी आरोग्य क्षेत्रात, रोगनिदान आणि विश्लेषणासाठी भारतकेंद्री कृत्रिम बुद्धिमत्ता उपकरणांविषयीच्या शक्यतेविषयी माहिती दिली. त्यांनी अधोरेखीत केले की, किफायतशीर आणि त्रास-मुक्त अशा एकात्मिक, तंत्रज्ञान व डेटा आधारीत आरोग्य सेवा प्रणालीच्या विकासाकडे भारताची वाटचाल आहे. आरोग्यक्षेत्रात आयबीएम महत्त्वाची भूमिका निभावेल, असे पंतप्रधान म्हणाले. आयबीएमच्या मुख्य कार्यकारी अधिकाऱ्यांनी आयुष्यमान भारत योजनेचे कौतुक केले लवकर रोगनिदान व्हावे यासाठी तंत्रज्ञानाचा वापर करण्याविषयी चर्चा केली. विदा सुरक्षा, सायबर हल्ले, गोपनीयतेबद्दल चिंता आणि योगामुळे आरोग्याला होणारा लाभ यावरही उभयतांमध्ये चर्चा झाली.
पंतप्रधानांकडून मॉरिशसचे पंतप्रधान प्रविंद जगन्नाथ यांचे निवडणूक विजयाबद्दल अभिनंदन

पंतप्रधान नरेंद्र मोदी यांनी मॉरिशसचे पंतप्रधान प्रविंद जगन्नाथ यांचे निवडणुकीतील विजयाबद्दल अभिनंदन केले आहे. “निवडणुकीतील विजयाबद्दल प्रविंद जगन्नाथ तुमचे अभिनंदन. आपण भारत आणि मॉरिशसदरम्यान बंधुभाव आणि विकासात्मक भागीदारी मजबूतीसाठी एकत्रित काम केले आहे. मी लवकरच तुमच्याशी संवाद साधेन तसेच आपली भागीदारी सुरु ठेवेन”, असे पंतप्रधान म्हणाले.
महावीर जयंतीनिमित्त पंतप्रधानांच्या देशाला शुभेच्छा

पंतप्रधान नरेंद्र मोदी यांनी महावीर जयंतीनिमित्त देशातील जनतेला शुभेच्छा दिल्या आहेत. ‘महावीर जयंतीच्या दिवशी भगवान महावीरांचे शुद्ध विचार आणि आदर्शांचे स्मरण करु या आणि सौहार्दपूर्ण व शांत समाजाप्रती वचनबद्ध राहू या’, असे पंतप्रधानांनी आपल्या शुभेच्छा संदेशात म्हटले आहे.
रशियाच्या उप पंतप्रधानांनी घेतली पंतप्रधान मोदींची भेट

रशियाचे उप पंतप्रधान दिमित्री रोगोझीन यांनी आज पंतप्रधान नरेंद्र मोदी यांची भेट घेतली. पंतप्रधान मोदी यांनी यावर्षी तिसऱ्यांदा भारत भेटीवर आलेले रोगोझीन यांचे स्वागत केले. यावर्षात उच्चस्तरीय देवाण-घेवाणीत झालेल्या वाढीबद्दल पंतप्रधान मोदी यांनी समाधान व्यक्त केलं आणि जून मध्ये वार्षिक द्विपक्षीय परिषदेसाठी सेंट पीटर्सबर्गला दिलेल्या भेटीला उजाळा दिला. पंतप्रधान मोदी आणि रोगोझीन यांनी द्विपक्षीय संबंधाचा सातत्यपूर्ण विस्तार आणि त्यातील विविधतेबाबत चर्चा केली. यावेळी विशेषत: ऊर्जा क्षेत्र आणि उच्च तंत्रज्ञान सहकार्याबाबत चर्चा झाली. दिमित्री रोगोझीन यांनी राष्ट्राध्यक्ष पुतीन यांच्या शुभेच्छा पंतप्रधान मोदी यांच्यापर्यंत पोहोचवल्या आणि पंतप्रधानांनी त्याचा स्वीकार केला.
भारतातील वाद्यांच्या निर्यातीत झालेल्या वाढीचे पंतप्रधानांकडून कौतुक

नवी दिल्‍ली, 26 ऑक्‍टोबर 2022 पंतप्रधान नरेंद्र मोदी यांनी भारतातील वाद्यांच्या निर्यातीत वाढ झाल्याबद्दल आनंद व्यक्त केला आहे. भारतातील वाद्यांच्या निर्यातीमध्ये, वर्ष 2013 मधील याच कालावधीच्या तुलनेत वर्ष 2022 च्या एप्रिल-सप्टेंबर कालावधीत 3.5 पेक्षा अधिक पटीने वाढ झाली आहे. वाणिज्य आणि उद्योग मंत्री पीयूष गोयल यांचे एक ट्विट सामायिक करून, पंतप्रधानांनी ट्विट केले; “हे उत्साहवर्धक आहे. भारतीय संगीत जगभर लोकप्रिय होत असताना, या क्षेत्रात आणखी वाढ करण्याची ही उत्तम संधी आहे.”
पंतप्रधानांनी भारतातील गुंतवणूकीला चालना देण्याच्या धोरणांबाबत चर्चा करण्यासाठी घेतली सर्वसमावेशक बैठक

पंतप्रधान नरेंद्र मोदी यांनी आज कोविड -19 साथीच्या रोगाच्या पार्श्वभूमीवर अर्थव्यवस्थेला चालना देण्यासाठी जास्तीत जास्त परदेशी गुंतवणूक आकर्षित करण्यासाठी तसेच स्थानिक गुंतवणूकीला प्रोत्साहन देण्यासंदर्भात चर्चा करण्यासाठी एक सर्वसमावेशक बैठक घेतली. देशातील विद्यमान औद्योगिक जमीन / भूखंड / वसाहतींमध्ये आधीच आवश्यक मंजुऱ्या घेऊन पायाभूत सुविधांना चालना देण्यासाठी आणि आवश्यक वित्तीय सहाय्य पुरवण्यासाठी एक योजना विकसित केली जावी यावर चर्चा करण्यात आली. गुंतवणूकदारांना मार्गदर्शन करण्यासाठी अधिक सक्रिय दृष्टिकोनासह कार्यवाही केली जावी, त्यांच्या अडचणी जाणून घ्याव्यात आणि केंद्र तसेच राज्य सरकारांकडून त्यांना आवश्यक असणाऱ्या मंजुऱ्या कालबद्ध रीतीने मिळाव्यात यासाठी मदत करण्याचे निर्देश या बैठकीदरम्यान पंतप्रधानांनी दिले. जलद मार्गाने भारतात गुंतवणूक आणण्यासाठी आणि भारतीय देशांतर्गत क्षेत्राला प्रोत्साहन देण्यासाठी विविध धोरणांवर चर्चा झाली. गुंतवणूक आकर्षित करण्यासाठी रणनीती विकसित करणे आणि अधिक कार्यक्षम बनण्यासाठी राज्यांना मार्गदर्शन करण्याबाबत विस्तृत चर्चा झाली. विविध मंत्रालयांद्वारे हाती घेण्यात आलेले सुधारणा उपक्रम त्याच गतीने चालू राहावेत आणि गुंतवणूक तसेच औद्योगिक विकासाच्या प्रोत्साहनाला विलंब करणारे अडथळे दूर करण्यासाठी कालबद्ध रीतीने कार्यवाही केली जावी यावरही चर्चा झाली. या बैठकीला अर्थमंत्री, गृहमंत्री, वाणिज्य आणि उद्योग मंत्री, अर्थ राज्यमंत्री आणि केंद्र सरकारचे वरिष्ठ अधिकारी उपस्थित होते.
कौशल्य विकासासाठी भारत-युएई यांच्यातल्या सहकार्याला केंद्रीय मंत्रिमंडळाची मंजूरी

भारताचं कौशल्य विकास आणि उद्योजकता मंत्रालय आणि संयुक्त अरब अमिरातीच्या नॅशनल क्वालिफिकेशन ॲथॉरिटी यांच्यात 10-2-2016 ला झालेल्या कराराला केंद्रीय मंत्रिमंडळानं पूर्वलक्षी प्रभावानं मान्यता दिली आहे. या सामंजस्य करारामुळे कौशल्य विकास आणि पात्रतेसंदर्भात दोन्ही देशातलं सहकार्य दृढ होणार आहे. याशिवाय कौशल्यविकास तसंच युएईमधल्या नोकरीत युवकांची भर्ती व्हायला या सामंजस्य करारामुळे चालना मिळणार आहे.
पंतप्रधान आणि कतारचे राजे शेख तमिम बिन हमद अल थानि यांच्यातील  दूरध्वनी  संभाषण

पंतप्रधान नरेंद्र मोदी यांनी आज कतारचे राजे शेख तमिम बिन हमद अल थानि यांच्याशी दूरध्वनीवरून संवाद साधला. कोविद- 19 या जागतिक महामारी संबंधित बाबींवर तसंच त्याच्या सामाजिक आणि आर्थिक परिणामांवर त्यांनी दोन्ही नेत्यांनी चर्चा केली. विषाणूचा प्रसार रोखण्यासंबंधी आपापल्या देशांनी केलेल्या उपाययोजनांची माहिती त्यांनी एकमेकांना दिली. सार्क राष्ट्रांनी यासंदर्भात घेतलेला स्थानिक पुढाकार तसेच G-20 राष्ट्रांच्या नेत्यांनी आज घेतलेली व्हर्च्युअल परिषद यांची माहिती पंतप्रधानांनी शेख तमिम बिन हमद अल थानि यांना दिली. या रोगाचा परिणाम भोगावा लागत असलेल्या सर्व संबंधित राष्ट्रांनी त्याचा प्रसार रोखण्यासंदर्भात केलेल्या प्रयत्नांमुळे तसंच या बाबतीत घेतलेल्या खबरदारीचे सकारात्मक परिणाम होतील आणि ही साथ लवकर आटोक्यात येईल असा विश्वास दोन्ही नेत्यांनी व्यक्त केला. या महामारीशी लढण्यासाठी आंतरराष्ट्रीय स्तरावर एकता प्रस्थापित होणे तसेच माहितीची देवाण-घेवाण होण्याच्या आवश्यकतेवर दोघांनी भर दिला. कतारमध्ये रहात असलेल्या तसेच कामानिमित्त गेलेल्या भारतीय नागरिकांची जातीने दखल घेऊन विशेषतः सध्याच्या परिस्थितीत त्यांची योग्य काळजी घेतल्याबद्दल पंतप्रधानांनी हिज हायनेस शेख तमिम बिन हमद थानी यांचे आभार मानले. कतारमधल्या सर्व भारतीय प्रवाशांची सुरक्षा आणि योग्य ती काळजी घेण्यासंदर्भात अमीर यांनी पंतप्रधानांना आश्वस्त केले. सध्या उद्भवलेल्या परिस्थितीत नियमित संपर्क ठेवणे आणि सल्लामसलत करणे यावर पंतप्रधान आणि हिज हायनेस अमिर या दोघांचेही एकमत झाले.
मन की बात मध्ये, पंतप्रधानांनी विद्यार्थी आणि शिक्षकांना स्वातंत्र्य लढ्यातील अनामिक नायकांच्या कथा समाजासमोर आणण्यासाठी प्रेरित केले

मन की बातच्या आजच्या भागात पंतप्रधान नरेंद्र मोदी यांनी विद्यार्थी आणि शिक्षकांना स्वातंत्र्य लढ्यातील अनामिक नायकांच्या कथा समाजासमोर आणण्यासाठी प्रेरित केले. पंतप्रधान म्हणाले की, जेव्हा एखादी व्यक्ती त्याच्या/तिच्या यशाचा विचार करते तेव्हा नेहमीच शिक्षकाची आठवण येते. ते म्हणाले की, कोविडच्या संकटामुळे शिक्षकांसमोर एक आव्हान उभे ठाकले होते, शिक्षकांनी विनाविलंब नवीन उपकरणे आणि तंत्रज्ञान आत्मसात करून या आव्हानाचे रुपांतर संधीत केले, आणि याच गोष्टी विद्यार्थ्यांपर्यंत देखील पोहोचवल्या. राष्ट्रीय शैक्षणिक धोरणाचे फायदे विद्यार्थ्यांपर्यंत पोहोचविण्यात शिक्षक महत्त्वपूर्ण भूमिका बजावतील असा विश्वास त्यांनी व्यक्त केला. वर्ष 2022 मध्ये देश स्वातंत्र्याचे 75 वे वर्ष साजरे करणार आहे याकडे लक्ष वेधून पंतप्रधान म्हणाले की आजच्या विद्यार्थ्यांनी आपल्या स्वातंत्र्यलढ्यातील नायकांचा परिचय करून देणे अत्यावश्यक आहे. विद्यार्थ्यांना जर त्यांच्या स्थानिक परिसरातील स्वातंत्र्यलढ्याच्या इतिहासाची माहिती दिली तर त्यांच्या व्यक्तिमत्वावर त्याचा नक्कीच प्रभाव पडेल, असे ते म्हणाले. स्वातंत्र्य लढ्याच्या काळात आपल्या जिल्ह्यामध्ये काही घटना घडल्या होत्या का? याविषयी विद्यार्थांकडून संशोधन करून घेतले जाऊ शकते असे पंतप्रधानांनी सुचवले. स्वातंत्र्यलढ्याशी संबंधित असलेल्या त्यांच्या शहरातील एखाद्या ठिकाणी विद्यार्थ्यांच्या भेटीचे नियोजन केले जाऊ शकते. एखाद्या शाळेच्या विद्यार्थ्‍यांनी निश्चय करावा आणि स्वातंत्र्याच्या 75 व्या वर्धापनदिनानिमित्त या लढ्यातल्या 75 नायकांवर कविता, नाट्य, कथा लेखन करण्याचा संकल्प करावा. या प्रयत्नांमुळे देशासाठी जगणारे व मरणारे परंतु काळाच्या ओघात विस्मृतीत गेलेल्या लाखो असंख्य नायकांच्या कथानकांची माहिती लोकांना होईल असे पंतप्रधान म्हणाले. 5 सप्टेंबरला साजऱ्या होणाऱ्या शिक्षक दिनासाठी शिक्षकांनी वातावरण निर्मिती करावी, सर्वांना जोडावे आणि सर्वांनी मिळून हे कार्य करावे असे पंतप्रधान म्हणाले.
शाश्वत मत्स्योद्योग विकास क्षेत्रामध्ये भारत आणि आइसलँड यांच्यामध्ये सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये शाश्वत मत्स्योद्योग विकास क्षेत्रामध्ये भारत आणि आइसलँड यांच्यामध्ये सामंजस्य कराराला मान्यता देण्यात आली. उभय देशांमध्ये हा करार दि.10 सप्टेंबर, 2019 रोजी झाला होता. कराराची ठळक वैशिष्ट्ये – अ. खोल सागरामध्ये आणि इतर ठिकाणी मासे पकडण्यासाठी शास्त्रीय पद्धतीचा आणि आधुनिक तंत्रज्ञानाचा वापर करण्यासाठी आपल्याकडील ज्ञानाची देवाण-घेवाण करणे. तसेच मासेमारीसाठी योग्य स्थानावर विविध सुविधा निर्माण करणे. ब. आधुनिक मत्स्यपालन, व्यवस्थापन आणि प्रक्रिया या क्षेत्रामध्ये मत्स्य व्यवसायातील लोकांना प्रशिक्षणा देण्याची व्यवस्था करणे. क. मत्स्यपालन क्षेत्रातल्या शास्त्रीय शिक्षण आणि संशोधनाने मिळालेली माहिती आणि इतर सूचनांचे आदान-प्रदान करणे. ड. उद्योग म्हणून विकास करण्यासाठी खोल समुद्रातून मिळणा-या मत्स्य उत्पादनावर प्रक्रिया करणे आणि त्यांचे विपणन करणे यासाठी असलेल्या शक्यतांचा तपास करणे. यासाठी तज्ञ आणि या क्षेत्रातले विशेषज्ञ यांची देवाण-घेवाण करणे. या सामंजस्य करारामुळे भारत आणि आइसलँड यांच्यामधील मैत्रीपूर्ण संबंध अधिक दृढ होतील आणि मत्स्यपालन क्षेत्राबरोबरच व्दिपक्षीय चर्चेसाठी असलेल्या विषयांबाबत परस्परांमध्ये सहयोग वाढीस लागणार आहे.
तेलंगणाच्या जनतेला राज्य स्थापनादिनानिमित्त पंतप्रधानांकडून शुभेच्छा आंध्र प्रदेशच्या जनतेलाही शुभेच्छा

पंतप्रधान नरेंद्र मोदी यांनी तेलंगणाच्या जनतेला राज्य स्थापना दिनाच्या शुभेच्छा दिल्या आहेत. पंतप्रधानांनी आंध्र प्रदेशच्या जनतेलाही शुभेच्छा दिल्या आहेत. पंतप्रधान म्हणाले, राज्य स्थापनादिनानिमित्त तेलंगणच्या जनतेला माझ्या शुभेच्छा. आगामी काळात राज्यातील जनतेची स्वप्ने आणि आकांक्षा पूर्ण होवोत. आंध्र प्रदेशच्या माझ्या बंधू आणि भगिनींना शुभेच्छा. राज्यातील जनतेच्या उत्तम आरोग्य आणि समृद्धीसाठी मी प्रार्थना करतो.
बसव जयंती कार्यक्रमांमध्ये पंतप्रधानांचा सहभाग

पंतप्रधान नरेंद्र मोदी यांनी आज नवी दिल्लीत विज्ञान भवन इथे पवित्र वचनांचे 23 भाषांतील भाषांतर समर्पित केले. तसेच बसव जयंती 2017 आणि बसव समितीच्या सुवर्ण महोत्सवानिमित्त आयोजित कार्यक्रमाला संबोधित केले. भारताचा इतिहास हा केवळ पराभव, गरीबी किंवा वसाहतवादाचा नाही असं पंतप्रधानांनी यावेळी सांगितले. भारताने सु-प्रशासन, अहिंसा आणि सत्याग्रहाचा संदेशही दिला असे ते म्हणाले. गुरु बसवेश्वरांना आदरांजली वाहताना ते म्हणाले की, बसवेश्वरांनी अनेक शतकांपूर्वी लोकशाही व्यवस्थेची परिकल्पना पाहिली होती. आपल्या समाजाचे परिवर्तन घडवणाऱ्या अनेक महान व्यक्ती आपल्याला लाभल्या आहेत, असे पंतप्रधान म्हणाले. जेव्हा गरज भासली, त्यावेळी आपल्या समाजात अंतर्गत सुधारणा घडून आल्या, असे सांगून पंतप्रधान म्हणाले की काही मुस्लीम महिलांना तीनदा तलाक पध्दतीमुळे होणाऱ्या वेदना मिटवण्यासाठी मुस्लीम समाजातूनच अंतर्गत सुधारणा घडून येतील असा मला विश्वास वाटतो. या मुस्लीम समाजाने या प्रश्नाकडे राजकीय चष्म्यातून पाहू नये, असे आवाहन त्यांनी केले. बसवेश्वरांची वचने ही सु-प्रशासनाचा पाया असल्याचे सांगून पंतप्रधान म्हणाले की, गृहनिर्माण, वीज, रस्ते यासारख्या विकासाची फळे कुठल्याही भेदभावाशिवाय प्रत्येकापर्यंत पोहोचली पाहिजेत. “सबका साथ, सबका विकास” चे हे खरे सार आहे असे ते म्हणाले. लंडन मध्ये नोव्हेंबर 2015 रोजी भगवान बसवेश्वरांच्या अर्ध पुतळ्याचे केलेल्या अनावरणाचा उल्लेख पंतप्रधानांनी यावेळी केला. या कार्यक्रमानंतर पंतप्रधानांनी कार्यक्रमाला उपस्थित असणाऱ्या दिवंगत कन्नड एम.एम कलबुर्गी यांच्या कुटुंबियांची भेट घेतली.
लखनऊ विकास उपक्रमांचे पंतप्रधानांच्या हस्ते उद्‌घाटन

पंतप्रधान नरेंद्र मोदी यांनी आज लखनऊ येथे डॉ.ए.पी.जे.अब्दुल कलाम तांत्रिक विद्यापीठाच्या इमारतीचे उद्‌घाटन केले, तसेच लखनौ-कानपूर दरम्यान 400 के व्ही विद्युत पारेषण लाईनचे लोकार्पण केले आणि पंतप्रधान आवास योनजेच्या लाभार्थ्यांना मंजुरी पत्र वितरित केले. भारतीय युवक आधुनिक तंत्रज्ञानासोबत सखोल पद्धतीने जोडला जात असून, युवा पिढीने स्टार्ट अप तसेच आरोग्य क्षेत्रात विशेषत: आरोग्य विषयक उपकरण निर्मितीमध्ये नाविन्यपूर्ण विचार करायला हरकत नाही, असे पंतप्रधानांनी यावेळी सांगितले. उत्तर प्रदेशमधील सर्व जिल्ह्यात वीज पुरवठ्याच्या सुनिश्चिततेसाठी पंतप्रधानांनी उत्तरप्रदेश सरकारचे अभिनंदन केले. देशाच्या विकास प्रवासात वीज आणि ऊर्जा अत्यंत महत्वपूर्ण आहेत. सौर ऊर्जा आता भारतात लोकप्रिय होत आहे, असेही मोदी म्हणाले. 1 जुलै रोजी अंमलबजावणी होणाऱ्या वस्तू आणि सेवा कराविषयी पंतप्रधान म्हणाले की, ही लोकशाहीची ताकद दर्शवते. वस्तू आणि सेवा कर अंमलबजावणीचे श्रेय 125 कोटी भारतीयांना जाते.
हवामान शास्त्रातील सहकार्याबाबत  भारत आणि ब्रिटन यांच्यातील सामंजस्य कराराबाबत मंत्रिमंडळाला अवगत करण्यात आले

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला हवामान शास्त्रातील सहकार्याबाबत भारत आणि ब्रिटन यांच्यातील सामंजस्य कराराबाबत अवगत करण्यात आले. 28 जानेवारी 2019 रोजी या करारावर स्वाक्षऱ्या करण्यात आल्या होत्या. या अंतर्गत सेवा भागीदारीसाठी हवामान विज्ञान या विषयावरील अंमलबजावणी करारावर देखील भारत आणि ब्रिटन यांच्यात स्वाक्षरी करण्यात येईल. लाभ- ब्रिटनचे हवामान शास्त्र कार्यालय हे भारतीय हवामानातील वैज्ञानिक आव्हानांवर काम करणारी एक सक्षम यंत्रणा असून या करारामुळे, तंत्रज्ञान क्षमता, तंत्रज्ञान विकास, वायु प्रदूषण अभ्यास, जलविद्युतशास्त्र इत्यादी क्षेत्रात मदत होईल.
मध्वा नवमीनिमित्त पंतप्रधानांचे श्री मध्वाचार्य यांना अभिवादन

नवी दिल्ली, 10 फेब्रुवारी 2022 पंतप्रधान नरेंद्र मोदी यांनी मध्वा नवमीनिमित्त श्री मध्वाचार्य यांना अभिवादन केले आहे. पंतप्रधानांनी फेब्रुवारी 2017 मध्ये जगद्गुरू मध्वाचार्य यांच्या 7 व्या शताब्दी सोहळ्याच्या निमित्ताने केलेल्या भाषणाची चित्रफीत देखील सामायिक केली आहे. ट्विट संदेशात पंतप्रधान म्हणाले, “मध्वा नवमीच्या या पवित्र प्रसंगी मी श्री मध्वाचार्य यांना विनम्र अभिवादन करतो.त्यांचा आध्यात्मिक आणि सामाजिक उन्नतीचा महान संदेश येणाऱ्या पिढ्यांना प्रेरणा देत राहील मी श्री मध्वाचार्य यांच्यावर केलेले हे भाषण आहे.''
पश्चिम बंगालमधील सीतालकुची येथे एका व्हॅनमध्ये विजेचा प्रवाह पसरून झालेल्या जीवितहानीबद्दल पंतप्रधानांनी शोक व्यक्त केला

नवी दिल्‍ली, 2 ऑगस्‍ट 2022 पंतप्रधान नरेंद्र मोदी यांनी पश्चिम बंगालमधील सीतालकुची येथे व्हॅनमध्ये विजेचा प्रवाह पसरून झालेल्या जीवितहानीबद्दल तीव्र शोक व्यक्त केला आहे. मोदी यांनी पीडितांना पंतप्रधान राष्ट्रीय मदत निधीमधून मदत देखील जाहीर केली आहे. पंतप्रधानांनी ट्वीट केले आहे; “पश्चिम बंगालमधील सीतालकुची येथे व्हॅनमध्ये विजेचा प्रवाह पसरल्यामुळे झालेल्या जीवितहानीमुळे मी व्यथित झालो आहे. शोकाकुल कुटुंबियांच्या दुःखात सहभागी आहे. जखमी लवकर बरे होवोत: पंतप्रधान” "पीएमएनआरएफ मधून प्रत्येकी 2 लाख रुपयांची मदत, मृतांच्या जवळच्या नातेवाईकांना दिली जाईल. जखमींना 50,000 रुपये दिले जातील: पंतप्रधान"
प्रधानमंत्री आवास योजना – ग्रामीण (PMAY-G) मार्च 2021 च्या पुढे मार्च 2024 पर्यंत सुरू ठेवण्यास केंद्रीय मंत्रिमंडळाची मंजुरी

नवी दिल्ली, 8 डिसेंबर 2021 पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज प्रधानमंत्री आवास योजना – ग्रामीण (PMAY-G) मार्च 2021 नंतरही सुरू ठेवण्याच्या ग्रामीण विकास विभागाच्या प्रस्तावाला मंजुरी दिली आहे, ज्यामध्ये एकूण 2.95 कोटी घरांच्या उद्दिष्टापैकी 31 मार्च 2021 पर्यंतच्या उर्वरित 155.75 लाख घरांच्या बांधकामासाठी आर्थिक सहाय्य पुरवले जाणार आहे. मंत्रिमंडळाने दिलेल्या मंजुरीचा तपशील पुढीलप्रमाणे आहे. 2.95 कोटी घरांच्या एकत्रित उद्दिष्टातील उर्वरित घरांचे बांधकाम पूर्ण करण्यासाठी विद्यमान नियमांनुसार मार्च 2021 च्या पुढे मार्च 2024 पर्यंत प्रधानमंत्री आवास योजना – ग्रामीण चालू ठेवणे. प्रधानमंत्री आवास योजना – ग्रामीण अंतर्गत 2.95 कोटी घरांचे एकत्रित उद्दिष्ट साध्य करण्यासाठी उर्वरित 155.75 लाख घरांच्या बांधकामासाठी एकूण 2,17,257 कोटी रुपये खर्च येणार आहे (केंद्राचा वाटा 1,25,106 कोटी रुपये आणि राज्याचा वाटा 73,475 कोटी रुपये) आणि नाबार्डला व्याज परतफेड करण्यासाठी 18,676 कोटी रुपयांची अतिरिक्त आवश्यकता आहे. अतिरिक्त अर्थसंकल्पीय संसाधने टप्प्याटप्प्याने बंद करणे आणि सकल अर्थसंकल्पीय सहाय्य (GBS) द्वारे संपूर्ण योजनेसाठी निधीची तरतूद करण्याबाबत वित्त मंत्रालयाशी सल्लामसलत करून निर्णय घेतला जाईल. प्रत्येक लहान राज्याला उदा. हिमाचल प्रदेश, हरियाणा, गोवा, पंजाब, उत्तराखंड, आसाम आणि त्रिपुरा वगळता ईशान्येकडील राज्ये आणि जम्मू आणि काश्मीर वगळता सर्व केंद्रशासित प्रदेशांना 1.70% प्रशासकीय निधी व्यतिरिक्त प्रशासकीय निधीच्या केंद्रीय वाट्यामधून (एकूण 2% प्रशासकीय निधीपैकी 0.3%) दरवर्षी अतिरिक्त 45 लाख रुपये प्रशासकीय निधी जारी करणे आर्थिक वर्ष 2023-24 पर्यंत प्रोग्राम मॅनेजमेंट युनिट (PMU) आणि नॅशनल टेक्निकल सपोर्ट एजन्सी (NTSA) सुरु ठेवणे. लाभ मार्च 2024 पर्यंत योजना सुरू ठेवल्यामुळे ग्रामीण भागात "सर्वांसाठी घरे" हे उद्दिष्ट साध्य करण्यासाठी प्रधानमंत्री आवास योजने अंतर्गत 2.95 कोटी घरांच्या एकूण उद्दिष्टापैकी मूलभूत सुविधांसह उर्वरित 155.75 लाख पक्की घरे बांधण्यासाठी मदत दिली जाईल. 29 नोव्हेंबर 2021 पर्यंत, एकूण 2.95 कोटी उद्दिष्टांपैकी 1.65 कोटी घरे बांधण्यात आली आहेत. 2.02 कोटी घरे, जी एसईसीसी 2011 डेटाबेस आधारित स्थायी प्रतीक्षा यादीच्या जवळपास समान आहेत त्यांचे बांधकाम 15 ऑगस्ट 2022 च्या मुदतीपर्यंत पूर्ण होईल. त्यामुळे, 2.95 कोटी घरांचे एकूण उद्दिष्ट साध्य करण्यासाठी, मार्च 2024 पर्यंत योजना सुरू ठेवण्याची गरज आहे.
सार्वजनिक क्षेत्रातल्या ओरिएंटल इन्शुरन्स कंपनी, नॅशनल इन्शुरन्स कंपनी आणि युनायटेड इंडिया इन्शुरन्स कंपनी या तीन जनरल विमा कंपन्यांमध्ये भांडवल घालायला केंद्रीय मंत्री मंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्री मंडळाच्या बैठकीत सार्वजनिक क्षेत्रातल्या ओरिएंटल इन्शुरन्स कंपनी,(ओआयसीएल), नॅशनल इन्शुरन्स कंपनी (एनआयसीएल) आणि युनायटेड इंडिया इन्शुरन्स कंपनी (युआयआयसीएल) या तीन जनरल विमा कंपन्यांमध्ये, 12,450 कोटी रुपयांचे ( 2019-20 या वित्तीय वर्षात घातलेल्या 2500 कोटी रुपयांसह) भांडवल घालायला मंजुरी देण्यात आली. यापैकी 3,475 कोटी रुपये भांडवलीकरण तातडीने करण्यात येईल तर उर्वरित 6475 कोटी रुपयांचे भाडवलीकरण नंतर करण्यात येईल. भांडवल घालण्याच्या दृष्टीने मंत्रीमंडळाने एनआयसीएलचे अधिकृत भाग भांडवल 7500 कोटी, युआयआयसीएल आणि ओआयसीएलचे 5000 कोटी पर्यंत वाढवायला मंजुरी दिली आहे. सध्याची परिस्थिती लक्षात घेता सध्या विलीनीकरण प्रक्रिया थांबवण्यात आली असून त्या ऐवजी त्यांच्या लाभदायी विकासावर लक्ष केंद्रित करण्यात येणार आहे. 3,475 कोटी रुपयांचे भांडवल एनआयसीएल, युआयआयसीएल आणि ओआयसीएल या तीन सार्वजनिक क्षेत्रातल्या विमा कंपन्यांना पहिला टप्पा म्हणून चालू वित्तीय वर्षात दिले जाईल. उर्वरित रक्कम एक किंवा दोन टप्यात दिली जाईल. भांडवल घालण्याच्या दृष्टीने एनआयसीएलचे अधिकृत भाग भांडवल 7500 कोटी, युआयआयसीएल आणि ओआयसीएलचे 5000 कोटी पर्यंत वाढवले जाईल. प्रभाव: भांडवल घातल्यामुळे, या तीन सार्वजनिक क्षेत्रातल्या विमा कंपन्याना आपली वित्तीय आणि ऋणविषयक स्थिती सुधारण्यासाठी अर्थव्यवस्थेच्या विमा विषयक गरजांची पूर्तता, बदल आत्मसात करण्यासाठी आणि संसाधने उभारण्याची क्षमता वृद्धिंगत करण्यासाठी आणि जोखीम व्यवस्थापन सुधारण्यासाठी मदत होणार आहे. वित्तीय परिणाम: चालू वित्तीय वर्षात एनआयसीएल, युआयआयसीएल आणि ओआयसीएल या तीन सार्वजनिक क्षेत्रातल्या विमा कंपन्यांना पहिला टप्पा दिला जाणार असल्याने तातडीने होणारा वित्तीय परिणाम 3,475 कोटी रुपये राहील. 6,475 कोटी रुपये त्यानंतर जारी करण्यात येतील. पुढचा मार्ग : पुरवण्यात येणाऱ्या भांडवलाचा सर्वोत्कृष्ट उपयोग व्हावा या दृष्टीने केंद्र सरकारने केपीआयच्या रूपाने मार्गदर्शक तत्वे जारी केली आहेत, व्यवसाय कार्यक्षमता आणि लाभदायी वृद्धी आणण्याचा यामागचा उद्देश आहे. सध्याची परिस्थिती लक्षात घेता सध्या विलीनीकरण प्रक्रिया थांबवण्यात आली असून भांडवल घातल्यानंतर त्यांच्या ऋणविषयक स्थिती आणि लाभदायी विकासावर लक्ष केंद्रित करण्यात येणार आहे.
संयुक्त राष्ट्रांमधल्या अमेरिकेच्या स्थायी प्रतिनिधी निक्की हेली यांनी पंतप्रधानांची घेतली भेट

संयुक्त राष्ट्रांमधल्या अमेरिकेच्या स्थायी प्रतिनिधी निक्की हेली यांनी पंतप्रधान नरेंद्र मोदी यांची आज भेट घेतली. राष्ट्राध्यक्ष ट्रम्प यांच्यातर्फे त्यांनी शुभेच्छा दिल्या. राष्ट्राध्यक्ष ट्रम्प यांना आपल्या शुभेच्छा पोहोचवाव्यात असं पंतप्रधानांनी त्यांना सांगितले आणि ट्रम्प यांच्यासमवेत याआधी झालेल्या भेटीचे स्मरण केले. भारत आणि अमेरिका यांच्यात विशेषत: धोरणात्मक आणि संरक्षण क्षेत्रात संबंध अधिक घनिष्ठ होत असल्याची दखल राजदूत हेली यांनी घेतली. दहशतवादाला आळा घालणे आणि इतर बहुविध क्षेत्रात भारत-अमेरिका सहकार्य वृद्धींगत करण्याच्या मार्गांवर यावेळी चर्चा झाली. भारत-अमेरिका यांच्यातील मजबूत भागीदारी, जागतिक शांतता आणि भरभराटीसाठी महत्वाची बाब असल्याचा विश्वास त्यांनी व्यक्त केला. राष्ट्राध्यक्ष ट्रम्प यांच्या दक्षिण आशिया आणि इंडो पॅसिफिक धोरणाची तसेच कोरियन द्वीपकल्प अण्वस्त्रमुक्त करण्यासाठीच्या पुढाकाराची पंतप्रधानांनी प्रशंसा केली.
75 लाख सूर्यनमस्कार घालण्याच्या आव्हानाची पंतप्रधानांनी केली प्रशंसा

पंतप्रधान नरेंद्र मोदी यांनी सुदृढ आरोग्याचे महत्व अधोरेखित करत 75 लाख सूर्यनमस्कार घालण्याच्या आव्हानाची प्रशंसा केली आहे. भारतीय क्रीडा प्राधिकरणाने भारताच्या आघाडीच्या खेळाडूंसोबत 75 लाख सूर्यनमस्कार घालण्याचे आव्हान दिलेल्या ट्वीटला प्रतिक्रिया म्हणून पंतप्रधानांनी ट्वीट केले: “सध्या पसरलेल्या महामारीने सुदृढ आयुष्याचे आणि रोगप्रतिकार शक्ती वाढविण्याचे महत्व अधोरेखित केले आहे. तसे करण्याचा हा एक स्तुत्य प्रयत्न आहे. त्याच वेळी, मी आपणा सर्वांना कोविड-19 प्रतिबंधक नियमांचे पालन करण्याचे, मास्क घालण्याचे आणि पात्र असल्यास लस घेण्याचेही आवाहन करतो.” असे त्यांनी म्हटले आहे.
राष्ट्रीय खनिक आरोग्य संस्थेचे आयसीएमआर-राष्ट्रीय व्यावसायिक आरोग्य संस्थेबरोबर विलीनीकरण करायला मंत्रिमंडळाची मंजुरी

पंतप्रधान नरेन्द्र मोदी यांच्या अध्यक्षतेखाली केंद्रीय मंत्रिमंडळाने खाण मंत्रालय अंतर्गत स्वायत्त संस्था राष्ट्रीय खनिक आरोग्य संस्था (एनआईएमएच) बरखास्त करायला आणि सर्व संपत्ति आणि देणी यांसह आरोग्य आणि कुटुंब कल्याण मंत्रालयाअंतर्गत आईसीएमआर- राष्ट्रीय व्यावसायिक स्वास्थ्य संस्था (एनआईओएच), अहमदाबादमध्ये विलीनीकरण करायला मंजुरी दिली आहे. मंत्रिमंडळाने एनआईएमएचच्या सर्व कर्मचाऱ्यांना समान पद/ वेतनासह एनआईओएचमध्ये सामावून घ्यायला आणि त्याच्या वेतन सुरक्षेची मंजूरी दिली आहे. प्रभाव: एनआईएमएचचे एनआईओएचमध्ये विलीनीकरण झाल्यामुळे दोन्ही संस्थाना सरकारी तिजोरीच्या सक्षम प्रबंधन व्यवस्थेव्यतिरिक्त व्यावसायिक क्षेत्रात विशेषज्ञता वाढवण्यात लाभ मिळेल.
भारत आणि संयुक्त अरब अमिराती यांच्यात सागरी वाहतूक क्षेत्रात संस्थात्मक सहकार्याबाबतच्या सामंजस्य कराराला केंद्रीय मंत्रिमंडळाची मंजुर

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि संयुक्त अरब अमिराती यांच्यात सागरी वाहतूक क्षेत्रात संस्थात्मक सहकार्याबाबतच्या सामंजस्य कराराला मंजुरी दिली. या सामंजस्य करारामुळे सागरी वाहतुकीला चालना मिळेल, सीमा शुल्क आकारणीचे सुलभीकरण आणि कचऱ्याची विल्हेवाट लावण्यासाठी सध्याच्या पद्धतींचा वापर सुलभ होईल. या करारामुळे दोन्ही देशातील जहाज कंपन्यांना दीर्घकालीन व्यापारासाठी द्विपक्षीय आणि बहुदेशीय व्यवस्था करता येईल.
केंद्रीय यादीतील अन्य मागासवर्गीयांच्या उप-वर्गीकरण मुद्याची चौकशी करणाऱ्या आयोगाचा कालावधी 31 मे 2019 पर्यंत वाढवायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली, केंद्रीय मंत्रिमंडळाने केंद्रीय यादीतील अन्य मागासवर्गीयांच्या उप-वर्गीकरण मुद्द्याची चौकशी करणाऱ्या आयोगाचा कालावधी आणखी सहा महिने म्हणजे 31 मे 2019 पर्यंत वाढवायला मंजुरी दिली आहे. आयोगाने राज्‍य सरकार, राज्‍य मागास वर्ग आयोग, विविध सामुदायिक संघटना आणि विविध मागास वर्ग आणि आयोगाशी संबंधित सामान्य नागरिक आणि हितधारकांबरोबर सविस्तर बैठका घेतल्या आहेत. आयोगाने उच्‍च शैक्षणिक संस्‍थामधील ओबीसी विद्यार्थी आणि केन्‍द्र सरकारचे विभाग, सार्वजनिक क्षेत्रातील उपक्रम , सरकारी बैंका आणि वित्‍तीय संस्‍थामधील अन्य मागासवर्गीयांची आकडेवारी संग्रहित केली आहे. अहवाल आणि उप-वर्गीकरण सूचीला अंतिम स्वरुप देण्यापूर्वी, प्राप्‍त माहितीच्या विश्लेषणाच्या आधारे आयोगाने राज्ये आणि त्यांच्या मागास वर्गीय आयोगांबरोबर चर्चा करण्याची इच्छा व्यक्त केली आहे.